Vielä syksyllä Ruotsin Luppiossa asuva Ronja Kiira souti Tornionjoen yli Ylitornion lukioon. Viikonloppuna hän juhlii ylioppilasjuhlia ja soutuvene on vaihtunut henkilöautoon.

Suomen rajan tuntumassa Ruotsin Luppiossa asuva 18-vuotias Ronja Kiira seisoo Tornionjoen rannassa ja suuntaa katseensa joen toiselle puolelle Ylitornioon. Vielä syksyllä hän kulki soutaen Ylitornion lukioon.

Muun muassa Torniossa aikaisemmin asunut Ronja halusi vaalia äidinkieltään ja koulunkäynti Suomen puolella oli nuorelle naiselle tärkeää. Tornionjoen ylittämiseen veneellä meni 10-15 minuuttia säästä riippuen.

Vähän on haikea olo. Soutamalla oli kuitenkin hauskaa aina mennä ja sai vähän jännitystäkin kouluretkeen. Ronja Kiira

Nyt Ronjalla on taskussaan vasta saatu ajokortti ja jatkossa matka joen toiselle puolen taittuu autolla Aavasaksan sillan kautta.

– Kouluun ei tarvitse enää soutaa, mutta ehkä sitä kesällä joskus haluaa käydä joella. Onhan se kiva, ettei enää tarvitse joka aamu etsiä kumppareita, lähteä aikaisin veneellä ja miettiä, millainen ilma siellä on ja tarviiko sadetakkia.

Vaikka välillä sää saattoi olla tuulinen ja sumuinen, Ronjan tunteet ovat ristiriitaiset kun aamuista souturetkeä ei tarvitse enää tehdä.

– Vähän on haikea olo. Soutamalla oli kuitenkin hauskaa aina mennä ja sai vähän jännitystäkin kouluretkeen. Ja heräsikin hyvin, Ronja nauraa.

Välillä Ronja käy rannassa vain ihastelemassa Tornionjoen maisemia. Risto Koskinen / Yle

Lauantaina juhlitaan

Lukio-opiskelut ovat jo takana, sillä Ronja viettää lauantaina ylioppilasjuhlia.

– Tuntuu hyvältä. Ei sitä ole kai oikein vielä edes tajunnut, että yksi koulu on ohi.

Ylioppilasjuhliin on kutsuttu väkeä avoimella kutsulla, joten paikkojen pitää olla siistinä. Valmistelut ovat jo hyvällä mallilla.

– Paljon on siivottu ja suurin osa syömisistäkin on tehty pakkaseen jo hyvissä ajoin, Ronja hymyilee.

Ronja ja äiti Riikka Virtanen ovat ahertaneet siivoamisen ja leipomisen parissa. Risto Koskinen / Yle

Eläinlääkäriksi tai opettajaksi

Tuoreen ylioppilaan tulevaisuudensuunnitelmissa on lähteä opiskelemaan yliopistoon Ruotsiiin.

– Lähden opiskelemaan eläinlääkäriksi Uppsalaan tai opettajaksi Luulajaan.